വാതില്പ്പടി സേവന പദ്ധതി ആദ്യഘട്ടം, പത്തനംതിട്ടയിലും ആറന്മുളയിലും പത്തനംതിട്ട : സര്ക്കാര് സേവനങ്ങള് യഥാസമയം കൃത്യമായി ലഭിക്കാതിരിക്കുന്ന ജനവിഭാഗങ്ങളുടെ അടുത്തേക്ക് സേവനങ്ങള് കൂടുതല് സുഗമവും കാര്യക്ഷമവും സമയബന്ധിതവുമായി എത്തിക്കുന്നതിനുള്ള വാതില്പ്പടി സേവന പദ്ധതിയുടെ ആദ്യഘട്ടത്തിലേക്ക് ജില്ലയിലെ പത്തനംതിട്ട നഗരസഭയെയും ആറന്മുള ഗ്രാമപഞ്ചായത്തിനെയും തിരഞ്ഞെടുത്തു. ആദ്യഘട്ടത്തില് കേരളത്തിലെ 50 തദ്ദേശ സ്ഥാപനങ്ങളെയാണ് പദ്ധതിയിലേക്ക് തെരഞ്ഞെടുത്തിട്ടുള്ളത്. പദ്ധതിയിലൂടെ സര്ക്കാര് സേവനങ്ങള്ക്ക് പുറമേ ജീവന്രക്ഷാമരുന്നുകളും വീട്ടുപടിക്കല് ലഭ്യമാക്കും. വയോജനങ്ങള്, വിവിധ രോഗങ്ങളാല് അവശരായവര്, കിടപ്പ് രോഗികള്, ഗുരുതര രോഗം കാരണം ചലനശേഷി പരിമിതപ്പെട്ടവര്, മാരകരോഗ ബാധിതര്, ഭിന്നശേഷിക്കാര് തുടങ്ങിയ വിഭാഗത്തിലെ അതിദരിദ്രര്ക്കും ഒറ്റപ്പെട്ടവര്ക്കും സേവനങ്ങള് വീട്ടിലെത്തിക്കുന്നതാണ് വാതില്പ്പടി സേവന പദ്ധതി. പരിശീലനത്തിന് തുടക്കമായി വാതില്പ്പടി സേവന പദ്ധതി നടത്തിപ്പ് സംബന്ധിച്ച ഏകദിന പരിശീലനം ജില്ലയില് ആരംഭിച്ചു. ആറന്മുള ഗ്രാമപഞ്ചായത്ത്, പത്തനംതിട്ട നഗരസഭ എന്നീ തദ്ദേശ സ്ഥാപനങ്ങളിലെ ജനപ്രതിനിധികള്ക്ക് പരിശീലനം നല്കി. 15ന് മുമ്ബായി ഉദ്യോഗസ്ഥര്ക്കും സന്നദ്ധ പ്രവര്ത്തകര്ക്കും പരിശീലനം നല്കും. കിലയുടെ നേതൃത്വത്തിലാണ് പരിശീലനം. ഗ്രാമ, മുനിസിപ്പാലിറ്റിയിലെ ആശാ വര്ക്കര്മാര്, സന്നദ്ധ സേനാംഗങ്ങള്, ഭരണ നേതൃത്വം, കണ്വീനര്മാര് എന്നിവര്ക്കാണ് പരിശീലനം നല്കുന്നത്. സേവനങ്ങള് പല ഘട്ടങ്ങളായാണ് പദ്ധതി തുടങ്ങുന്നത്. ആദ്യഘട്ടത്തില് അഞ്ചു സേവനങ്ങളാണ് ലക്ഷ്യമിടുന്നത്. സാമൂഹ്യ സുരക്ഷാ പെന്ഷനുമായി ബന്ധപ്പെട്ടുള്ള മൂന്ന് സേവനങ്ങള്, മുഖ്യമന്ത്രിയുടെ ദുരിതാശ്വാസ നിധിയില് നിന്നുള്ള സഹായത്തിനുള്ള അപേക്ഷ സമര്പ്പിക്കല്. ജീവന് രക്ഷാമരുന്നുകള് വീടുകളില് എത്തിക്കല്. പദ്ധതി ചുമതല തദ്ദേശ സ്വയംഭരണ വകുപ്പ്, സാമൂഹ്യനീതി വകുപ്പ്, ആരോഗ്യ വകുപ്പ്, സാമൂഹ്യ സന്നദ്ധ സേനാ ഡയറക്ടറേറ്റ്. പഞ്ചായത്ത്മുന്സിപ്പാലിറ്റി കമ്മിറ്റി, വാര്ഡ് കമ്മിറ്റി എന്നിവ നേതൃത്വം നല്കും.